આ વિષે એક સુંદર પુસ્તક મારા વાંચવામાં આવ્યું. પુસ્તક છે ‘Boundries’ આ અંગ્રેજી પુસ્તકના લેખકો છે ડૉ. હેનરી કલાઉડ અને ડૉ. જ્હોન ટાઉનસેન્ડ. એ બંને ‘ક્લિનિકલ સાઈકોલોજીસ્ટ’ છે. પ્રભાવશાળી વક્તા અને લેખક છે. આ ‘બાઉન્ડ્રીઝ’ પુસ્તકમાં એમણે આ અઘરા પ્રશ્નની વિશદ છણાવટ કરી છે. સાથે બાઈબલમાં વિધાન પણ ટાંક્યાં છે. સંબંધોમાં સીમાંકન અથવા તો ‘લાઈન ઑફ કન્ટ્રોલ’ કેવી રીતે નિર્માણ કરી – વિકસાવી અને સાચવી શકાય એની વાતો દષ્ટાંતો સહિત આ પુસ્તકમાં કરવામાં આવી છે. જીવન કોઈ એક અંતિમ પર નથી. ક્યાંક વચ્ચે છે. જીવનમાં સમતુલન જાળવવું એ એક જટિલ અને વિકટ કામ છે, છતાં એટલું જ મધુર અને સુખદ અંતે નીવડે છે. આ ‘બાઉન્ડ્રીઝ’ – સીમા એટલે શું ? આપણું પોતાનું મકાન – ખેતર કે જમીન હોય તો એની માલિકી દર્શાવવા અને એને સાચવવા આપણે એની આજુબાજુ દીવાલ અથવા વાડ બાંધીએ છીએ. એની અંદર આપણી મંજૂરી સિવાય પારકા લોક આવી શકે નહિ. આ દીવાલ કે વાડ દર્શાવે છે કે અહીંથી આપણી માલિકી શરૂ થાય છે. તમારી આ સીમાનું ઉલ્લંઘન કરે તેની સામે તમે કોર્ટમાં ફરિયાદ કરી શકો. બસ ! આપણી જિંદગીના માલિક આપણે છીએ. એની લગામ આપણા હાથમાં રાખવાની છે. મારી જિંદગી મારી પોતીકી છે – મારી ઈચ્છા – લાગણી – એના પર મારો કોઈ અંકુશ કે અધિકાર ન હોય તો કેમ ચાલે ? આ સીમા આપણે નક્કી કરી શકીએ તો એનાથી આપણી કઈ જવાબદારી છે, અને કેટલી છે – ક્યાં સુધીની છે તે સ્પષ્ટ થાય છે, અને સાથેસાથે એ કઈ જવાબદારી આપણી નથી તે પણ બતાવે છે.